BEC ส่งละคร “คือเธอ” ลง Netflix ขยายฐานแฟนคลับต่างประเทศ
BEC ส่งละครกระแสแรงเรื่องใหม่ “คือเธอ” ขึ้นบริการบนสตรีมมิ่ง Netflix ภายใต้โมเดล DOB ขยายฐานแฟนคลับต่างประเทศ
BEC ส่งละครกระแสแรงเรื่องใหม่ “คือเธอ” ขึ้นบริการบนสตรีมมิ่ง Netflix ภายใต้โมเดล DOB ขยายฐานแฟนคลับต่างประเทศ
16 ก.ค. 2565

บริษัท บีอีซี เวิลด์ จำกัด (มหาชน) หรือ BEC (ช่อง3) ส่งละครกระแสแรงเรื่องใหม่ล่าสุดที่ถูกเรียกร้องจากแฟนๆ ละคร ทั้งในประเทศไทยและต่างประเทศให้นำออกอากาศให้เร็วที่สุด เรื่อง “คือเธอ (Bad Romeo)” ขึ้นบริการบนสตรีมมิ่งชั้นนำระดับโลกอย่าง Netflix ภายใต้โมเดล DOB (Date – 0f – Broadcast) ออกอากาศแบบวันเดียวกัน เตรียมรับชมทั่วอาเซียนหลังจากละครออกอากาศจบในประเทศไทยไม่ถึง 2 ชั่วโมง
โดยคัดสรรละครใหม่แกะกล่องของช่อง 3 ไปออกอากาศ ประเดิมด้วยละครน้ำดี เรื่อง “คือเธอ” (Bad Romeo) นำร่องเป็นเรื่องแรก ในเรื่องราวโรแมนติกดราม่าสุดเข้มข้น การันตีคุณภาพโดยผู้จัดละครมากความสามารถ “แอน ทองประสม” บริษัท ทองเอ็นเตอร์เทนเมนต์ จำกัด และได้ผู้กำกับมือทอง “แอ้ว อำไพพร จิตต์ไม่งง” ร่วมสร้างสรรค์ผลงานคุณภาพ ซึ่งทั้งคู่เคยสร้างผลงานประทับใจออกสู่ตลาดสากลมาแล้วหลายเรื่อง เช่น “อกเกือบหัก แอบรักคุณสามี” และ “ลิขิตรัก” จนมาถึงเรื่อง “คือเธอ” (Bad Romeo) โปรเจกต์สำคัญที่ผู้จัดได้ใช้เวลาสั่งสมประสบการณ์การทำละครเรื่องอื่นๆ มากว่า 10 ปี จนมาถึงเวลาที่เหมาะสมจึงจับบทประพันธ์ขึ้นมาสร้างอย่างปราณีตและยังเป็นหนึ่งละครไฮไลท์ในช่วงครึ่งปีหลัง 2565 ของช่อง 3 ที่มีเนื้อหาทันสมัย สนุกครบรส
ทั้งนี้ได้พระนางแม่เหล็กอย่าง “มาริโอ้ เมาเร่อ” และ “ญาญ่า อุรัสยา เสปอร์บันด์” โคจรร่วมงานกันเป็นครั้งแรก ซึ่งทั้งคู่ต่างเป็นนักแสดงที่มีฝีมือทางการแสดงระดับมืออาชีพ มีฐานแฟนคลับทั้งในประเทศไทยและต่างประเทศให้การรอคอยรอสนับสนุนผลงานอย่างเหนียวแน่น และยังได้รับการถูกพูดถึงจากกระแสทางโซเชียลมีเดีย เกี่ยวกับเคมีที่เข้ากันของสองพระนางรวมถึงเนื้อเรื่องที่มีความน่าสนใจ จึงการันตีได้ว่าจะกลายเป็นคู่ขวัญคู่ใหม่อีกหนึ่งคู่ของเมืองไทยอย่างแน่นอน
สำหรับบทบาทที่ “ญาญ่า” ได้รับในครั้งนี้จะยิ่งตอกย้ำทำให้คนดูต้องทึ่งและเสียน้ำตาไปกับซีนอารมณ์หนักๆ กว่าทุกๆ เรื่องที่ผ่านมา รวมถึงจะรักและสงสาร “มาริโอ้” หนักกว่าเรื่องก่อนๆ ที่เคยแสดงอีกเช่นกัน ครั้งนี้ทั้งคู่ต้องมาประชันบทบาทกันทั้งบทรักหวานโรแมนติก บทดราม่าสะเทือนอารมณ์แบบครบสูตร ทั้งนี้คาดว่าจะเป็นละครอีกหนึ่งเรื่องที่สามารถเรียกเรตติ้งและความนิยมจากแฟนๆ ในต่างประเทศให้กับ ช่อง 3 และ Netflix ได้เป็นอย่างดี
นอกจากนี้ยังมีนางแบบดาวรุ่งระดับโลก “ออกแบบ ชุติมณฑน์” ที่เคยมีผลงานโด่งดังในหลายประเทศจากการแสดงภาพยนตร์เรื่อง “ฉลาดเกมส์โกง” มาร่วมแสดงละครเป็นเรื่องแรกกับทางช่อง 3 ในบทบาทหลากหลายมิติที่จะได้โชว์ศักยภาพทางการแสดงอย่างเต็มที่ ร่วมด้วยนักแสดงมากฝีมืออีกคับคั่ง
อย่างไรก็ดีสามารถติดตาม “คือเธอ” ตอนแรก วันพุธที่ 20 กรกฎาคม 2565 ทางช่อง 3 และสตรีมมิ่งวันเดียวกันหลังละครออกอากาศจบในประเทศไทยบน Netflix #ดูทีวี กด 33 ดูมือถือ กด 3Plus